b'\n_START_ARTICLE_\nKaj Lind\xc3\xa9n\n_START_PARAGRAPH_\nKaj Emil Lind\xc3\xa9n (15. elokuuta 1931 Helsinki \xe2\x80\x93 11. tammikuuta 2013 Espoo) oli suomalainen toimittaja ja uutisankkuri. H\xc3\xa4n juonsi Pirkko Arstilan kanssa televisioyhti\xc3\xb6 Mainos-TV:n ensimm\xc3\xa4isen uutisohjelman, Kymmenen uutisten l\xc3\xa4hetyksen 1. syyskuuta 1981. Ennen uraansa MTV:ssa Lind\xc3\xa9n toimi Helsingin Osakepankissa, ja sen j\xc3\xa4lkeen h\xc3\xa4nen \xc3\xa4\xc3\xa4nens\xc3\xa4 tuli tunnetuksi Suomen Tietotoimiston uutisista, jotka l\xc3\xa4hetettiin Yleisradion radiokanavilla. Lind\xc3\xa9n luki viimeisen uutisl\xc3\xa4hetyksens\xc3\xa4 31. elokuuta 1996. H\xc3\xa4nen uransa uutisankkurina kesti l\xc3\xa4hes p\xc3\xa4iv\xc3\xa4lleen 15 vuotta._NEWLINE_J\xc3\xa4\xc3\xa4ty\xc3\xa4\xc3\xa4n el\xc3\xa4kkeelle MTV:st\xc3\xa4 Lind\xc3\xa9n esiintyi muutamissa televisiomainoksissa ja esiintyi radion uutistenlukijana The Joulukalenteri -televisiosarjassa 1997._NEWLINE_Ennen toimittajanuraansa Lind\xc3\xa9n soitti kontrabassoa Helsingin kaupunginorkesterissa.'